### NN 29/2026 (23.3.2026.), Odluka o donošenju Programa potpore za provedbu proljetne sjetve/sadnje u 2026. godini

VLADA REPUBLIKE HRVATSKE

340

Na temelju članka 39. stavka 2. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.), Vlada Republike Hrvatske je na sjednici održanoj 23. ožujka 2026. donijela

ODLUKU

O DONOŠENJU PROGRAMA POTPORE ZA PROVEDBU PROLJETNE SJETVE/SADNJE
 U 2026. GODINI

I.

Donosi se Program potpore za provedbu proljetne sjetve/sadnje u 2026. godini (u daljnjem tekstu: Program) koji se nalazi u prilogu ove Odluke i njezin je sastavni dio.

II.

Sredstva za provedbu Programa u ukupnom iznosu od 20.000.000,00 eura, osiguravaju se u Državnom proračunu Republike Hrvatske za 2026. godinu i projekcijama za 2027. i 2028. godinu, unutar razdjela 060 Ministarstvo poljoprivrede, šumarstva i ribarstva.

III.

Agencija za plaćanja u poljoprivredi, ribarstvu i ruralnom razvoju raspisat će javni poziv temeljem Programa u roku od 30 dana od dana stupanja na snagu ove Odluke.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/26-04/104
 Urbroj: 50301-27/20-26-2
 Zagreb, 23. ožujka 2026.

Predsjednik
 mr. sc. Andrej Plenković, v. r.

PROGRAM POTPORE ZA PROVEDBU PROLJETNE SJETVE/SADNJE U 2026. GODINI

1. UVOD

Proljetna sjetva i sadnja u Republici Hrvatskoj predstavljaju temelj stabilnosti domaće poljoprivredne proizvodnje i ključni su preduvjet očuvanja sigurnosti opskrbe hranom. Prema podacima iz ARKOD sustava, radovi u proljetnom roku obuhvaćaju približno 531.000 ha proizvodnih površina, uključujući 480.000 ha žitarica i uljarica, 16.500 ha povrtlarskih nasada i 35.000 ha površina voćnjaka na kojima se obavljaju proljetni radovi.

Poljoprivredna proizvodnja u 2026. godini odvija se u izrazito otežanim uvjetima, obilježenima globalnim poremećajima tržišta uzrokovanima ratnim sukobima u Ukrajini i na Bliskom istoku. Ratna zbivanja u Ukrajini i dalje znatno utječu na dostupnost i cijene ključnih poljoprivrednih inputa, pri čemu FAO potvrđuje snažne poremećaje u opskrbnim lancima, rast cijena repromaterijala te pritiske na poljoprivrednu proizvodnju zbog ograničenog pristupa energentima, gnojivima i logističkim kapacitetima.

Istodobno, eskalacija sukoba u Iranu i na širem području Bliskog istoka dodatno destabilizira globalna energetska tržišta kao i tržišta gnojiva. Poremećaji pomorskog prometa kroz strateški važan Hormuški tjesnac, ključnu trgovačku rutu za naftu, plin, ali i mineralna gnojiva, doveli su do naglog rasta cijena energenata i gnojiva na svjetskoj razini, što izravno povećava troškove poljoprivredne proizvodnje i ugrožava proljetne radove u cijelom nizu zemalja, uključujući Hrvatsku.

Globalni poremećaji u opskrbi energentima, mineralnim gnojivima i drugim ključnim repromaterijalima, uzrokovani ratnim sukobima u Ukrajini i na Bliskom istoku, stvaraju ozbiljne rizike i dodatne troškove za domaće poljoprivredne proizvođače. Povećanje cijena inputa prijeti smanjenjem proizvodnih površina i destabilizacijom opskrbe hranom.

2. CILJ I OPRAVDANOST PROGRAMA

U Hrvatskoj je tijekom ožujka 2026. zabilježen značajan porast cijena ključnih inputa: mineralnih gnojiva za 20 – 25 %, goriva za 10 – 15 %, sjemena i sadnog materijala za 6 %, te sredstava za zaštitu bilja s kumulativnim porastom većim od 30 %, što dodatno opterećuje likvidnost i održivost domaćih poljoprivrednih gospodarstava.

Ciljevi ovoga Programa su ublažiti negativne posljedice rasta troškova proizvodnje, osigurati provedbu proljetne sjetve i sadnje u 2026. godini unatoč poremećajima, očuvati domaće proizvodne kapacitete i spriječiti pad proizvodnje te doprinijeti sigurnosti opskrbe hranom u uvjetima globalnih geopolitičkih nestabilnosti.

3. PRAVNA OSNOVA

Pravni temelj za donošenje ovoga Programa i dodjelu potpora je:

– članak 39. Zakona o poljoprivredi (»Narodne novine«, br. 118/18., 42/20., 127/20. – Odluka Ustavnog suda Republike Hrvatske, 52/21., 152/22. i 152/24.)

– Uredba Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. 12. 2013.), Uredba Komisije (EU) 2019/316 оd
 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51I, 22. 2. 2019.) i Uredba Komisije (EU) 2024/3118 od
 10. prosinca 2024. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 2024/3118, 13. 12. 2024.).

4. PRIHVATLJIVI KORISNICI POTPORE I PRIHVATLJIVE KULTURE

Prihvatljivi korisnici su poljoprivrednici koji kumulativno zadovoljavaju uvjete da:

– su upisani u Upisnik poljoprivrednika

– uzgajaju ratarske kulture te voće i povrće, a koje su prihvatljive kulture za potporu

– su podnijeli Jedinstveni zahtjev za 2025. godinu, s 1 – 20 hektara površine na kojima uzgajaju prihvatljive kulture.

Minimalna i maksimalna poljoprivredna površina pod prihvatljivim kulturama za potporu u okviru ovoga Programa iznosi najmanje 1 hektar, odnosno najviše 20 hektara po prihvatljivom korisniku.

5. OPIS POTPORE

Potpora iz Programa dodjeljuje se kao jednokratna financijska pomoć poljoprivrednim proizvođačima koji zadovoljavaju uvjete iz točke 4. ovoga Programa.

Iznos financijske potpore temelji se na prijavljenim površinama u Jedinstvenom zahtjevu za 2025. godinu:

– 100 EUR/ha za prvih 10 ha

– 50 EUR/ha za sljedećih 10 ha.

Ako se nakon zaprimanja svih pristiglih zahtjeva za potporu iz ovoga Programa (u daljnjem tekstu: Zahtjev) koji zadovoljavaju kriterije za potporom utvrdi da je ukupni iznos Zahtjeva veći od iznosa osiguranog u proračunu iz točke 6. ovoga Programa, iznos potpore po korisniku razmjerno će se umanjiti. Isto tako, ukoliko bi ukupni iznos Zahtjeva bio manji od iznosa osiguranog u proračunu iz točke 6. ovoga Programa, iznos potpore po korisniku razmjerno će se uvećati.

6. FINANCIJSKA SREDSTVA ZA PROVEDBU PROGRAMA

Sredstva za provedbu Programa u ukupnom iznosu od 20.000.000,00 eura osiguravaju se u Državnom proračunu Republike Hrvatske za 2026. godinu i projekcijama za 2027. i 2028. godinu, unutar razdjela 060 Ministarstvo poljoprivrede, šumarstva i ribarstva.

7. PROVEDBA PROGRAMA

Ministarstvo poljoprivrede, šumarstva i ribarstva (u daljnjem tekstu: Ministarstvo) odgovorno je za izradu, a Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) za provedbu Programa. Program se primjenjuje na cijelom području Republike Hrvatske.

Agencija za plaćanja objavljuje javni poziv, provodi kontrole i izračunava iznos potpore sukladno točkama 4. i 5. ovoga Programa te dodjeljuje i isplaćuje potporu.

8. KONTROLA I POSTUPAK DODJELE POTPORE

Kontrolu podnesenih Zahtjeva provodi Agencija za plaćanja temeljem uvjeta propisanih Programom i Javnim pozivom. Zahtjev koji ne odgovara propisanim uvjetima bit će isključen iz daljnjeg postupka, odnosno ostvarivanja prava na potporu iz Programa.

Agencija za plaćanja, na temelju rezultata provedenih kontrola te izračuna iznosa potpore, donosi:

a) Odluku o odobrenju isplata korisnicima, koji su udovoljili uvjetima Programa i Javnog poziva ili

b) Odluku o neudovoljavanju uvjetima za ostvarivanje prava na potporu podnositeljima, koji ne udovoljavaju propisanim uvjetima.

Agencija za plaćanja navedene odluke podnositeljima Zahtjeva dostavlja u skladu s člankom 15. stavkom 2. Zakona o poljoprivredi.

9. ŽALBE I POVRAT POTPORE

Na odluke Agencije za plaćanja može se podnijeti žalba Ministarstvu u skladu s člankom 15. stavkom 5. Zakona o poljoprivredi u roku od 15 dana od dana dostave Odluke. Žalba se podnosi putem Agencije za plaćanja pisanim putem neposredno ili preporučenom pošiljkom s povratnicom u jednom primjerku ili se može izjaviti na zapisnik.

U slučaju neopravdanih plaćanja, korisnik potpore vratit će iznos koji mu je Agencija za plaćanja odredila Odlukom o povratu sredstava iz članka 144. Zakona o poljoprivredi. Povrat sredstava i poravnanje povrata sredstava izvršit će se u skladu s člancima 144., 145. i 146. Zakona o poljoprivredi.

10. PRAĆENJE I IZVJEŠĆIVANJE

Agencija za plaćanja dostavit će Ministarstvu podatke o isplaćenim potporama najkasnije do 31. svibnja 2026.